《游玉泉》
元代·魏初

少时尝读子虚赋，爱其胸中云梦，淮湘鄂越历历生风雨。

我思古人何悠悠，遂欲大放心颜，挥斥八极鞭九州。

谁其捉我坐屋底，壮心不死庸有几。玉泉一觌凡五年，风水咫尺如千里。

孙刘爱厚有嘉招，温诗历落亦奇士。郜侯俊秀甫远来，骐骥不惭驽与齿。

借驴肩酒穿村行，云烟草树来寻盟。初盘山腰探龙窟，空明鸿洞玻瓈青。

买鱼酾酒放船入，鳌头掀舞蛟人泣。鼓楫敲舷凌浩荡，嵓崖倒影屏风湿。

君能为我倾倒双白瓶，我欲为君𢬵醉一吸复一吸。

沉竿续蔓不可测，黑绿阴深五千尺。杳然心悸身生芒，泊岸为著灵运屐。

攀缘古柏上层巅，细路蜿蜒绕䲔脊。万古风从鸟道来，夕阳天影凝空碧。

解衣小憩足力生，西南更觅丹丘迹。人生天地逆旅间，贵无等伦惟有閒。

功名既不麒麟阁，箕颖自合相追攀。折腰摧眉必不已，役役没没谁尔怜。

我知此理有定论，所遇所穷或者天。东山歌酒乃大起，夜郎醉月终其年。

古贤出处各有以，安吾见在清樽前。

作者简介：魏初，字太初，号青崖。元代宏州顺圣（今张家口阳原东城）人。生卒年均不详，约元世祖至元初（约公元一二六四年）前后在世，年六十一岁。好读书，尤长于春秋；为文简，而有法。少辟中书省掾吏，亲老告归，隐居教授。中统起，为国史院编修寻擢监察御史，疏陈时政，多见赏纳。官至南台御史中丞。初著有《青崖集》五卷，《四库总目》非独以文章贵，又足补史阙。《元史》有传。